

5

	 [image: Slika]

РЕПУБЛИКА СРБИЈА
ЗАШТИТНИК ГРАЂАНА
71 – 21/15
Б е о г р а д
	        
  

 

         
	


        [image: Ombudsman%20Logo%20Final[3]]



	
      
[bookmark: _GoBack] дел. бр. 14144  датум: 09.04.2015.г
	
                  
	

	


	
НАЦИОНАЛНИ МЕХАНИЗАМ
ЗА ПРЕВЕНЦИЈУ ТОРТУРЕ


ПРАЋЕЊЕ СПРОВОЂЕЊА ПРЕПОРУКА НПМ ЗА УНАПРЕЂЕЊЕ ПОСТУПАЊА ПРЕМА НЕРЕГУЛАРНИМ МИГРАНАТИМА/ТРАЖИОЦИМА АЗИЛА У РЕПУБЛИЦИ СРБИЈИ


Извештај
о посети  
Центру за смештај тражилаца азила у Бањи Ковиљачи




Београд, септембар 2014. године




НАЦИОНАЛНИ МЕХАНИЗАМ
ЗА ПРЕВЕНЦИЈУ ТОРТУРЕ

ПРАЋЕЊЕ СПРОВОЂЕЊА ПРЕПОРУКА НПМ ЗА УНАПРЕЂЕЊЕ ПОСТУПАЊА ПРЕМА НЕРЕГУЛАРНИМ МИГРАНАТИМА/ТРАЖИОЦИМА АЗИЛА У РЕПУБЛИЦИ СРБИЈИ



	
Извештај
о посети  
Центру за азил у Тутину 

	
 




Београд, април 2015. године






МАНДАТ НАЦИОНАЛНОГ МЕХАНИЗМА ЗА ПРЕВЕНЦИЈУ ТОРТУРЕ

Законом о ратификацији Опционог протокола уз Конвенцију против тортуре и других сурових, нељудских или понижавајућих казни или поступака[footnoteRef:1] прописано је да Национални механизам за превенцију тортуре (НПМ) обавља посете установама у којима се налазе или се могу налазити лица лишена слободе, у циљу одвраћања државних органа и службених лица од било каквог облика мучења или било ког другог облика злостављања, као и ради усмеравања државних органа ка стварању смештајних и осталих животних услова у установама у којима се смештају лица лишена слободе у складу са важећим прописима и стандардима.  [1:  „Сл. лист СЦГ - Међународни уговори“, бр. 16/2005 и 2/2006 и „Сл. гласник РС - Међународни уговори“, бр. 7/2011.] 


НПМ има право: на несметан, ненајављен и свакодобан приступ свим установама и свим просторијама у којима се налазе или се могу налазити лица лишена слободе; да насамо разговара са тим лицима, и са службеним лицима, која су обавезна да сарађују тим поводом, и са свим осталим лицима која могу имати информације значајне за поступање према лицима лишеним слободе; на приступ свој документацији која се односи на та лица; да надлежним органима даје препоруке у циљу побољшања начина поступања према лицима лишеним слободе и унапређења услова у којима се она задржавају или затварају.

У члану 2а Закона одређено је да Заштитник грађана обавља послове НПМ и да у  обављању тих послова сарађује са омбудсманима аутономних покрајина и удружењима чијим је статутом предвиђени циљ удруживања унапређење и заштита људских права и слобода, у складу са законом.

Заштитник грађана и Покрајински омбудсман АП Војводине су потписали Меморандум о сарадњи у обављању послова НПМ[footnoteRef:2], којим је предвиђено је да ће Покрајински омбудсман активно учествовати у посетама мониторинг тима НПМ установама у којима су смештена лица лишена слободе, а које се налазе на територији АП Војводине.  [2:   Потписан 12. децембра 2011. године.	] 


На основу спроведеног поступка по јавном позиву[footnoteRef:3], Заштитник грађана је изабрао удружења са којима ће остваривати сарадњу у обављању послова НПМ, и то Београдски центар за људска права, Виктимолошко друштво Србије, Дијалог, Иницијативу за права особа са менталним инвалидитетом (MDRI-S), Комитет правника за људска права (YUCОМ), Међународну мрежу помоћи (IAN), Одбор за људска права – Ваљево, Хелсиншки одбор за људска права у Србији и Центар за људска права – Ниш. [3:   Објављен је 29. децембра 2011. године у „Службеном гласнику Републике Србије“] 


По обављеним посетама, НПМ сачињава извештаје које доставља посећеној установи. Након тога, НПМ одржава стални дијалог са посећеном установом, као и органом у чијем је саставу та установа, у циљу отклањања утврђених недостатака који могу довести до појаве тортуре, нељудског или понижавајућег поступања. 

У обављању послова Националног механизма за превенцију тортуре, Заштитник грађана је надлежним органима упутио препоруку бр. 75-6/14 од 10. 02. 2014. године. Наиме, испитујући законитост и правилност поступања, као и примену важећих стандарда према тражиоцима азила, односно нерегуларним мигрантима затеченим на територији Србије, НПМ је уочио да органи јавне власти нису установили системски приступ који омогућује ефикасно поступање у складу са важећим прописима и међународним стандардима у области азила и миграција.

САРАДЊА СЛУЖБЕНИХ ЛИЦА СА ТИМОМ НПМ

Сви запослени у Центру за азил у Тутину остварили су пуну сарадњу са тимом НПМ, омогућили му приступ свим просторијама и инсталацијама, фотографисање просторија, пружили све тражене информације и омогућили несметан увид у тражену документацију. 




1. ПОСТУПАЊЕ ПРЕМА ТРАЖИОЦИМА АЗИЛА У ЦЕНТРУ ЗА АЗИЛ

1.1. Пријем и смештај тражилаца азила

Смештајни капацитети Центра износе лети 150, а зими 120 кревета. У моменту посете НПМ тима, у Центру је боравило 113 људи, од тога 26 жена. Од почетка 2015. године у Центру је било 707 људи, од тога 7 малолетника без пратње и 8 малолетника у пратњи. У марту месецу 2015. године било је троје малолетника без пратње, а у тренутку НПМ посете, није било ових лица у Центру. 

Правило је да се у Центар примају само лица која имају потврду о израженој намери за тражење азила.  У тренутку посете, у Центру није био присутан дежурни полицијски службеник. Службеници Центра истичу да се често догађа да лица изјаве намеру за тражење азила у полцијској станици, узму потврду и не појаве се у Центру. 

Комуникација запослених са тражиоцима азила у Центру се одвија на енглеском и француском језику уз помоћ преводилаца. Ипак, НПМ тим сматра да ово није довољна гаранција да ће сви тражиоци азила бити упознати са својим правима и обавезама, будући да многи од њих не говоре ни енглески, ни француски језик.

1.2. Здравствени прегледи

Здравствени прегледи се обављају када се формира група новопридошлих тражилаца азила у Центар, односно, према речима службеника ЦА Тутин, три пута недељно. Првенстевено се обавља систематски преглед лица, а сутрадан и лабораторијске анализе крви и столице. Преглед и анализе се раде у Центру. У случају потребе странац се шаље на ртг плућа или на одговарајући специјалистички преглед.

1.3. Одсуство из Центра за азил  

У складу са наведеном препоруком Заштитника грађана, Центар је од 01. децембра 2014. године обуставио одобравање одсуствовања из Центра. У изузетним случајевима полицијски службеници одобравају одсуствовање. Када смештени тражилац азила пријави одсуствовање службеницима Центра, они му дају фотокопирану потврду о израженој намери и кревет му се чува 24 часа.  

1.4. Премештаји

Последњи премештај тражилаца азила био је у новембру 2014. године у Центар за азил у Сјеници, због пребукираности Центра у Тутину. Ипак, како наводе службеници ЦА Тутин, премештаја након тога није било, од како је у праксу уведен кол центар преко кога полицијске управе имају могућност да добију информацију о слободним смештајним капацитетима у Центру и издају потврде о израженој намери за тражење азила које гласе на одређени центар за азил.

1.5. Материјални услови

Центар за азил у Тутину налази се у дрвеним баракама. Око Центра се налази пространо двориште. Сам Центар има собу за дневни боравак, кухињу, трпезарију, одвојено мушко и женско купатило, умиваоницу коју користе и мушкарци и жене,  као и канцеларијске просторије које користе службеници Центра. 

Собе су пренасељене, а број дрвених кревета у њима варира од 4 до 16. У четворокреветним собама су обично смештене породице. Свака соба има сточић и по неки метални ормарић за одлагање личних ствари. Пренасељеност се, између осталог огледа у томе што, осим кревета, има места за врло мало другог намештаја у собама. Собе су примерено загрејане и уредне.
 
У централном делу Центра налазе се мушко и женско купатило са по шест туш кабина. Туш кабине су релативно уредне, са дотрајалом керамиком и топлом водом. Осим купатила у Центру се налази умиваоница са четири лавабоа, као и два одвојена тоалета (мушки и женски). 

Соба за дневни боравак је уједно и трпезарија и она се налази у издвојеном делу Центра са посебним улазом. Дневни боравак, односно трпезарија, је пространа, хигијена у њој се одржава, а од намештаја тамо се налазе столови, столице и телевизор.

2. Разговори са тражиоцима азила смештеним у Центру 

НПМ тим обавио је разговоре са више мушких и женских лица која бораве у ЦА Тутин. Тражиоци азила са којима је обављен разговор су пореклом из Судана и Еритреје. Мушко лице из Судана, које је са територије Бугарске ушло у Србију, жалило се на поступање полиције у Бугарској према њему. Лица су истакла да нису имала проблема са полицијом у Србији, као ни са службеницима Центра. Тражиоци азила из Еритреје у Србију су ушли из Црне Горе, а потврде о израженој намери за тражење азила су добили у ПС Тутин. Једна група лица пореклом из Еритреје, изјавила је да нису добили потврде о израженој намери за тражење азила, већ су из полицијске станице у Тутину упућени у Центар, а потврде је полиција доставила Центру.  Ни једно од наведених лица у разговору са НПМ тимом није изјавило да жели да остане у Србији, већ истичу да им је крајњи циљ нека од развијених земаља Европске Уније.

